**SCGC ส่งเสริมความรู้ด้าน AI ให้วิสาหกิจชุมชน ระยอง**

**จัดเวิร์กชอป มุ่งสร้างโอกาสการเรียนรู้ เน้นพัฒนาทักษะยุคดิจิทัล ให้ชุมชนนำไปใช้ได้จริง**

**ระยอง – 13 ธันวาคม 2567** บริษัท เอสซีจี เคมิคอลส์ จำกัด (มหาชน) หรือ เอสซีจีซี (SCGC) ผู้นำธุรกิจพอลิเมอร์ครบวงจรเพื่อความยั่งยืน เดินหน้าลดความเหลื่อมล้ำและสร้างโอกาสการเรียนรู้ให้กับสังคมตามเป้าหมาย ESG โดยเน้นสร้างชุมชนเข้มแข็งด้วยหลักพึ่งพาตนเอง พร้อมต่อยอดการสร้างอาชีพและส่งเสริมการพัฒนาทักษะในด้านต่าง ๆ อาทิ การถ่ายภาพเพื่อการตลาดออนไลน์ การใช้ TikTok เพื่อเพิ่มช่องทางการขาย โดยครั้งนี้ SCGC ได้จัดอบรมเชิงปฎิบัติการเรื่อง “วิสาหกิจฯ สุดปัง ด้วยพลัง AI” นำโดย นางสาวน้ำทิพย์ สำเภาประเสริฐ ผู้อำนวยการฝ่ายบริหารแบรนด์และกิจการเพื่อสังคม บริษัท เอสซีจี เคมิคอลส์ จำกัด (มหาชน) หรือ SCGC เพื่อถ่ายทอดความรู้เรื่อง Generative AI (Generative Artificial Intelligence)หรือ ปัญญาประดิษฐ์ เพื่อสร้างโอกาสการเรียนรู้ด้านดิจิทัล เน้นการนำไปใช้ได้จริง ซึ่งจะช่วยให้ทำงานได้เร็วขึ้น รวมถึงการหาข้อมูล วิเคราะห์ข้อมูล หรือช่วยสรุปงานเอกสารต่าง ๆ พร้อมทั้งการจัดทำกลยุทธ์การตลาด ซึ่งจะช่วยส่งเสริมอาชีพ และสร้างรายได้ให้กับวิสาหกิจชุมชนต่อไป

**นางสาวน้ำทิพย์ สำเภาประเสริฐ ผู้อำนวยการฝ่ายบริหารแบรนด์และกิจการเพื่อสังคม บริษัท เอสซีจี เคมิคอลส์ จำกัด (มหาชน) หรือ SCGC** กล่าวว่า “SCGC ให้ความสำคัญกับการพัฒนาและยกระดับวิสาหกิจชุมชนตามหลักพึ่งพาตนเอง พร้อมส่งเสริมให้ชุมชนปรับตัว รวมทั้งพัฒนาและเรียนรู้สิ่งใหม่ ๆ อยู่เสมอ เพื่อนำมายกระดับการทำงาน ทั้งนี้ SCGC เป็นองค์กรที่ส่งเสริมให้พนักงานนำ AI มาใช้ในการทำงานเพื่อเพิ่มความเร็วและเพิ่มประสิทธิภาพการทำงานทั่วทั้งองค์กร โดยพนักงานสามารถนำ AI มาใช้ในการทำงาน เป็น AI Everyday หรือที่ SCGC เรียกว่า AILY จนเกิดไอเดียที่จะขยายผลนำความรู้ด้าน AI สู่ชุมชน และเกิดการอบรมเชิงปฎิบัติการ “วิสาหกิจฯ สุดปัง ด้วยพลัง AI” ในครั้งนี้”

**ด้านนายมนตรี ยิ้มเยื้อน ประธานโอทอป (OTOP) จ.ระยอง** กล่าวว่า “เรื่อง AI ถือเป็นเรื่องใหม่สำหรับชุมชน แต่ด้วยปัจจุบันที่เทคโนโลยีมีการพัฒนาอย่างมาก จึงจำเป็นต้องเรียนรู้และปรับตัวให้เท่าทันยุคสมัย ก่อนที่จะได้มาอบรมในครั้งนี้ เคยรู้สึกว่า AI เป็นเรื่องยากและไม่รู้จะเริ่มต้นตรงไหนดี แต่พอได้มาทดลองทำจริงและมีผู้เชี่ยวชาญมาให้คำแนะนำ ทำให้เรากล้าที่จะลงมือทำและเห็นภาพมากขึ้นว่าสามารถนำไปใช้ประโยชน์ ช่วยพัฒนาสินค้าได้จริง”

**สำหรับนางสาวรัณยณา จั่นเจริญ ประธานวิสาหกิจชุมชนบ้านรลิณ กรีน ลีฟวิ่ง** กล่าวว่า “การที่ SCGC จัดอบรมเชิงปฏิบัติการเรื่องการใช้เครื่องมือ AI ในครั้งนี้ ทำให้เราได้เรียนรู้วิธีการใช้ที่นำไปสู่ผลลัพธ์ได้เร็วขึ้นกว่าการเรียนรู้ด้วยตัวเอง และทำให้เห็นว่าการใช้ AI สามารถช่วยลดเวลาในกระบวนการวางแผนพัฒนาสินค้าได้อย่างมาก รวมถึงได้ประโยชน์ในการช่วยคิดกลยุทธ์โปรโมตสินค้า การวางแผนการตลาด และที่สำคัญ สามารถช่วยออกแบบโลโก้และบรรจุภัณฑ์ได้อย่างหลากหลายและน่าสนใจมากขึ้น”

*ข้อมูลเพิ่มเติม* [*https://www.scgchemicals.com/*](https://www.scgchemicals.com/)